Πως γράφω Περίληψη

### Α. Τα βήματα που ακολουθούμε για να γράψουμε μία περίληψη

1. Το πρώτο βήμα και το σημαντικότερο είναι η προσεκτική ανάγνωση του κειμένου. Διαβάζουμε το κείμενο προσεκτικά και υπογραμμίζουμε παράλληλα τις λέξεις ή/και τις εκφράσεις που θεωρούμε σημαντικές. Όταν το κάνουμε αυτό με μία ματιά μπορούμε να δούμε τα βασικά σημεία του κειμένου.
2. Το δεύτερο και εξίσου σημαντικό βήμα είναι η εύρεση των νοηματικών κέντρων για καθεμιά από τις παραγράφους, γράφοντας τους πλαγιότιτλους. Οι πλαγιότιτλοι ουσιαστικά περιέχουν το θεματικό κέντρο της παραγράφου και ίσως μια – δυο ιδέες του συγγραφέα που θεωρούμε ότι είναι σημαντικές και πρέπει να αναφερθούν.
3. Το τρίτο βήμα είναι αυτό της σύνθεσης του κειμένου της περίληψης. Για την σύνθεση της περίληψης χρησιμοποιούμε τους πλαγιότιτλους των παραγράφων και το νοηματικό κέντρο του κειμένου.

**Προσοχή!** Το κείμενό μας δεν πρέπει να ξεπερνά τις λέξεις που μας ζητούνται. Ωστόσο, επιτρέπεται και αυτό μονάχα εάν είναι απαραίτητο να υπερβούμε το όριο κατά δέκα λέξεις, καλό είναι να αποφεύγεται η κάθε υπέρβαση.

### Β. Η σύνταξη της περίληψης

Ξεκινάμε την **περίληψη** με το θέμα και την θέση του συγγραφέα. Έπειτα χρησιμοποιούμε τους πλαγιότιτλους των παραγράφων για να συντάξουμε το υπόλοιπο της περίληψης. Προσέχουμε να μην χρησιμοποιούμε αυτούσιες εκφράσεις από το κείμενο που μας δόθηκε και σε περίπτωση που αυτό κρίνεται αναγκαίο τις βάζουμε μέσα σε εισαγωγικά («…»).

Προσέχουμε κατά την σύνταξη του κειμένου να μην πάρουμε θέση για όσα ο συγγραφέας γράφει. Σκοπός μας είναι να δώσουμε στον αναγνώστη τις πιο βασικές θέσεις του συγγραφέα που παρουσιάζονται στο κείμενο, χωρίς κριτική, αλλά συνοπτικά και περιεκτικά.

**Προσοχή!**
– Δεν αντιγράφουμε λέξεις και φράσεις του κειμένου, προσπαθούμε να βρούμε συνώνυμες ή ταυτόσημες λέξεις.
– Χρησιμοποιούμε παθητική σύνταξη και όχι ενεργητική, καθώς ο λόγος γίνεται πιο σύντομος, περιεκτικός και δίδεται έμφαση στο αποτέλεσμα της ενέργειας του υποκειμένου.

### Γ. Πώς ξεκινάμε μία περίληψη

• Ο συντάκτης του κειμένου:
– αναφέρει…
– παρουσιάζει…
– αναλύει….
– απευθύνεται…
– πραγματεύεται…
– προτείνει…
– τονίζει…
– υποστηρίζει…
• Σύμφωνα με το άρθρο…
• Ο αρθρογράφος πραγματεύεται…
• Το πρόβλημα που απασχολεί το συντάκτη…
• Η παρούσα επιφυλλίδα θίγει το ζήτημα…

### Δ. Διαρθρωτικές λέξεις

• Αρχικά ο συγγραφέας… (αναφέρεται, θίγει, τονίζει…)
• Στη συνέχεια…
• Τέλος, …
• Ο συγγραφέας καταλήγει, συμπεραίνει…

###  Στ. Παράδειγμα για την Περίληψη

Βήμα 1ο:
Διαβάζουμε το κείμενο με ιδιαίτερη προσοχή και παράλληλα υπογραμμίζουμε τις λέξεις ή φράσεις κλειδιά κάθε παραγράφου. Ωστόσο, σε περίπτωση που δεν είμαστε σε θέση να κατανοήσουμε πλήρως το περιεχόμενο των παραγράφων διαβάζουμε το κείμενο εκ νέου και έπειτα υπογραμμίζουμε τα σημαντικά στοιχεία των παραγράφων.
Είναι σημαντικό για να καταφέρουμε να αποδώσουμε περιληπτικά ένα κείμενο να έχουμε κατανοήσει πλήρως το περιεχόμενό του.

Βήμα 2ο:
Αυτή τη φορά διαβάζοντας κάθε παράγραφο χωριστά προσπαθούμε, βασιζόμενοι στις λέξεις και φράσεις κλειδιά που έχουμε υπογραμμίσει, να αποδώσουμε το νοηματικό τους κέντρο με την μορφή **πλαγιότιτλου**. **Προσοχή!** Πρέπει να επιλέξουμε τα κύρια στοιχεία της παραγράφου για τον πλαγιότιτλο και όχι τα δευτερεύοντα. Επίσης, καλό είναι να αποδώσουμε με την μορφή τίτλου το σύνολο του περιεχομένου του κειμένου, το νοηματικό κέντρο δηλαδή.

**Μεταλλαγμένα τρόφιμα. Λύση ή απειλή;**

**Νοηματικό κέντρο κειμένου:** Το δίλημμα για την χρήση των μεταλλαγμένων προϊόντων

|  |  |
| --- | --- |
| **Κείμενο** | **Πλαγιότιτλοι** |
| Πολλοί υποστηρίζουν ότι τα μεταλλαγμένα τρόφιμα μπορούν να δώσουν μια λύση στο επισιτιστικό πρόβλημα των χωρών που υποφέρουν. Στις Δυτικές χώρες όμως, είναι ακόμα περισσότεροι εκείνοι που υποστηρίζουν ότι τα μεταλλαγμένα τρόφιμα αποτελούν απειλή για την υγεία των καταναλωτών. Ποιο δρόμο πρέπει να διαλέξουμε άραγε; | **Τα μεταλλαγμένα τρόφιμα αποτελούν λύση για το επισιτιστικό πρόβλημα ή απειλή για το μέλλον;** |
| Ας δούμε για αρχή τι εννοούμε με τον όρο «μεταλλαγμένα». Μεταλλαγμένα καλούνται τα προϊόντα που παράγονται στο εργαστήριο έπειτα από εφαρμογή της γενετικής μηχανικής. Σαν σκοπό τους έχουν την εμφάνιση νέων χαρακτηριστικών ή την ενίσχυση κάποιων υπαρχόντων σε διάφορα προϊόντα, εισάγοντας με την βοήθεια της γενετικής γονίδια από έναν ιό ή βακτήριο ή ακόμα και από κάποιο φυτό ή ζώο, σε ένα διαφορετικό οργανισμό, για παράδειγμα ένα καλλιεργούμενο φυτό. Το αποτέλεσμα συνήθως αποσκοπεί στην εμφάνιση ανθεκτικών χαρακτηριστικών όπως για παράδειγμα, αντοχή των φυτών στην ξηρασία ή σε ακατάλληλές καιρικές συνθήκες για την ανάπτυξή τους σε διαφορετικά από τα προβλεπόμενα κλίματα. | **Ορισμός του όρου «μεταλλαγμένα», ο σκοπός, ο τρόπος παραγωγής τους και τα αποτελέσματα της διαδικασίας.** |
| Το παραπάνω παράδειγμα, αποτελεί τον κύριο λόγο που προβάλλεται από τους υποστηρικτές αυτής της διαδικασίας, θεωρώντας ότι με αυτόν τον τρόπο θα δοθεί λύση στο επισιτιστικό πρόβλημα των χωρών του τρίτου κόσμου. Για παράδειγμα, με την δημιουργία ενός μεταλλαγμένου προϊόντος, μπορεί να κατασκευαστεί ένα υβρίδιο λαχανικών που να αντέχει στα ξηρά κλίματα ή ένα αντίστοιχο υβρίδιο σιτηρών που να μπορεί να δώσει μεγάλη παραγωγή προϊόντων, χωρίς ιδιαίτερη ποσότητα νερού. Η αλήθεια είναι, ότι αυτή η λύση φαντάζει ιδανική και ικανή να σώσει πολλές ζωές. | **Τα επιχειρήματα υπέρ της παραγωγής μεταλλαγμένων προϊόντων.** |
| Από την άλλη πλευρά, όσοι αντιτίθενται στην παραγωγή μεταλλαγμένων τροφίμων, παρουσιάζουν σαν κύριο πρόβλημα την ανάπτυξη χαρακτηριστικών έξω από τη φύση, αλλά και την ανάπτυξη γονίδιων που είναι ανθεκτικά στα αντιβιοτικά. | **Επιχειρήματα κατά της παραγωγής μεταλλαγμένων προϊόντων.** |
| Συμπερασματικά, το αποτέλεσμα της δημιουργίας μεταλλαγμένων τροφίμων μπορεί να αποτελεί άμεση λύση για ορισμένες περιπτώσεις αλλά λόγω της πρόσφατης έντονης δραστηριότητας των γενετιστών, δεν μπορούμε να γνωρίζουμε τα μελλοντικά αποτελέσματα της χρήσης των μεταλλαγμένων προϊόντων στην δημόσια υγεία. Οπότε το δίλημμα παραμένει: Να σώσουμε κάποιες ζωές σήμερα, αλλά να βάλουμε σε κίνδυνο τις ζωές των παιδιών μας σε μερικά χρόνια;Μαρία Τουμπή,[diatrofi.gr](https://www.diatrofi.gr/food/food-food/556-%CE%BC%CE%B5%CF%84%CE%B1%CE%BB%CE%BB%CE%B1%CE%B3%CE%BC%CE%AD%CE%BD%CE%B1-%CF%84%CF%81%CF%8C%CF%86%CE%B9%CE%BC%CE%B1-%CE%BB%CF%8D%CF%83%CE%B7-%CE%B7-%CE%B1%CF%80%CE%B5%CE%B9%CE%BB%CE%AE/)  | **Τα μεταλλαγμένα προϊόντα ως λύση κάποιων προβλημάτων με αμφίβολη αποτελεσματικότητα/ επικινδυνότητα λόγω της πρωιμότητας των ερευνών.** |

Βήμα 3ο:
Χρησιμοποιώντας τους πλαγιότιτλους, καθώς και το νοηματικό κέντρο του κειμένου επιχειρούμε την σύνθεση της περιληπτικής απόδοσής του. Είναι σημαντικό να μην χρησιμοποιούμε λέξεις ή φράσεις του κειμένου, εκτός και αν πρόκειται για ορολογία. Σε περίπτωση που δεν μπορούμε να βρούμε μία συνώνυμη λέξη ή μία φράση για να αποδώσουμε το περιεχόμενο του σημείου του κειμένου που θεωρούμε σημαντικό, τότε μπορούμε χρησιμοποιώντας εισαγωγικά («») να «δανειστούμε» την λέξη που θέλουμε από το αρχικό κείμενο.
**Προσοχή!** Είναι σημαντικό στο κείμενο της περίληψης να μην υιοθετήσουμε το ύφος του ή της συγγραφέως, καθώς αποτελεί περιληπτική απόδοση του αρχικού κειμένου, συνεπώς και δικό μας πόνημα, σκοπός δεν είναι να αντιγράψουμε!

**Σημαντικό:** Το γεγονός ότι για κάθε παράγραφο έχουμε δημιουργήσει και έναν πλαγιότιτλο δεν σημαίνει ότι θα πρέπει να τον χρησιμοποιήσουμε αυτούσιο στην **περίληψή** μας. Ενδέχεται το κείμενο που θα συνθέσουμε να έχει τέτοια δομή που να «επιβάλλει» την συγχώνευση δύο πλαγιότιτλων, για παράδειγμα. Τέλος, σημαντικό είναι να μην ξεφεύγουμε από το όριο των λέξεων και να χρησιμοποιούμε ως επί το πλείστον **παθητική σύνταξη**. Προσέχουμε τη συνοχή του κειμένου μας.
Η περιληπτική απόδοση του υπό εξέταση κειμένου είναι μεταξύ 80 και 100 λέξεων.